Document ID: /roh_data/filtered/fineweb-2-filterrobots_roh.jsonl.gz/73940

Il spezial vid l'Isla Casti n'è betg be ch'ella è cun radund 630 meters sur mar il pli bass punct da la vischnanca da Flem, mabain ch'ella era abitada durant passa 50 onns. Anton Stury viveva là cun sia dunna e ses set uffants. El vegniva magari er numnà «il Robinson dal Grischun». Stury era quai ch'ins numnass oz in allrounder creativ: El era scrinari, electricist, pestgader, pur e tar insaquants uffants er hebamma. Daners fadiava el cun ina tratga da litgivas e mintga di purtava el passa duas uras ditg ils peschs a Flem.
La vischnanca da Flem ha preschentà glindesdi a la radunanza communala il project ch'ella vuless gugent realisar sin l'Isla Casti. Previs è da far in center per furmar rangers, ils survegliaders da la Ruinaulta. Quai center duain dentant er uffants pudair visitar, che vulan emprender insatge sur da la biodiversitad da la Ruinaulta.
Sche quai project duai propi vegnir realisà, decida en in emprim pass il suveran da Flem, che votescha ils 12 da zercladur per l'ina davart in credit da 300'000 francs e per l'autra d'in emprest dad 1,25 milliuns francs.